khistorydata/jeongjo-sjw-relations huggingface dataset:
정조 11년 · 목
義禁府啓言扶餘前縣監尹得愚原情以爲剩結執錢事則昨年大歉以所執災總九百七十三結零修報營門幸得準還及夫俵災之時不無虛實相蒙之跡故更加査櫛則實災七百九十五結九十八負零剩數爲一百七十七結十三負九束覈得陳田之還起者四十結零合爲二百十八結事當據實報營而區區淺見妄擬於爲民經紀之計抄饑時以八百餘口修報營門則以數爻之太多退送成册故區別其有籍無籍只以有籍四百六十餘口更爲修報其餘三百八十餘口決意私賑乃敢以剩結二百十八結使之執錢而每結以十一兩酌定至於執錢取用事則繡啓以一千二十四兩取用云而取用之數乃五百九十九兩其中一百二十兩乃是災剩中所出而賑資所用鹽藿醬柴價之昨冬先推貸者以此數還報其餘四百七十九兩乃是衛錄公須位加耕等所出者而係是官家例用之物故果爲取用至於四百二十五兩初無犯用自在各面未收中鄕品作客事則似詣金時暹而言也時暹以稍解醫理之故出入衛中矣方其執錢之時慮或見欺於書員輩使時暹看檢文書倉穀虛留事則昨秋大歉捧糴時未納之民太半是饑口故從民願以錢代捧迤至歲末民情轉益遑急故不得已未及畢捧而磨勘至於以米移用官廳貸下事則昨年古冢改封之時公廨修補之役果有推移犯用之事農穀空殼事則昨秋諸穀不善成實初頭則果爲退擇精捧而畢竟則果不無精麤之相雜云敎曰此囚則所謂災結濫報之不足至於作錢作錢之不足又云私用私用無異於入已私賑豈可謂公下然已捧用處未捧在處一如渠供與否必須行査可以按法處斷以爲懲一勵百之地嚴飭道伯除尋常詳覈狀聞後稟處又啓言公州前判官徐直修原情以爲恤杖事則前後居官刑杖制樣謹遵校正板造成治民之際隨罪輕重重不過三十輕不踰十餘待罪公州今亦一年一年之內或有一吏一民之因杖致命者刑杖大小之踰越典則者用杖度數數過於定式者則營底咫尺萬目俱覩一番行査可以立現今以樽釅午後等說觀之則殆若沈湎狂酗無端濫杖者然而夙抱疾病且乏酒戶有時近口而不過略干茍非醒亦狂之人則有時略干之酒豈至於狂酗濫杖之境乎旣曰至登於巷談則每日午後某吏某民之被杖者何不歷擧論列乎斥之以酒其說易眩而今焉濫杖爲其案矣卽其杖而求其濫不濫則使酒與否不難知得厩騮費粟事自在畿邑時果借一馬騎來本州至今喂置設有芻粟之費而一馬之費何至於括民所食致民阻饑之境乎賑政事則一自開賑穀物分給之際手閱精麤而逐斛簸揚饑民增拔之時面察虛實而計日査櫛境內設賑分爲六倉而月三排巡輒皆輪廻親給至於一任不吏不視照管則誠極至冤帖文事則分授之際不無願不願相混之慮故傳令名面只使願者自來受去若如繡啓所論則勒授者納賂者必者其人一行惟問可得其情災政事則本縣有流來謬規數三名色其一卽麻甲兩寺紙結權減及各項無土免稅條合爲一百六十八結每年混錄於災報中報營磨勘者其一卽折太條米四百石零而每當春間田稅收捧時出付市津倉使之加捧補用官需者而蓋其一結所捧米爲一石零則四百石零數爻自合於三百五結之所出今以許多年流來謬規直歸於災結偸弄之科者豈不痛迫乎上項諸條幷令行査則虛實有無自可立判二十一結還給民間事則執災報營之除裁度存削未及淘淨間因促關倉卒勘報逮夫俵給之時果有二十一結零數故卽爲分結於當初被削之災民云敎曰繡啓論列凡爲六段而非不職則不法也有一於此難免常憲諸罪幷發發明無路而及觀供辭段段分疏輒願行査此囚自在丙申奉命之行意或頗能勤勵本牧差遣亦在於屢改望筒之餘渠若有圖報之念馬敢恣行違法之事至入於繡衣之耳乎卽此一款尤極痛駭厩騶事渠供雖不明陳便亦無辭愛馬不及愛人有乎不可以近俗之無不飼粟有所容貸外此濫杖事撙釅事帖文事亦不可以渠供準信嚴飭道伯詳査狀聞賑政事無論道路所傳之若實若虛渠能悉心殫誠浮謗何從而生乎分穀之面分與否監賑之替監委折亦令道伯應問各人處取招狀聞後稟處至於災政事此而容僞孰有不可爲者如于結偸弄其律至嚴數至三百殆不信然營下邑有此事爲道伯者寧或不知之而不論其失惟均雖或眞有謬例其不卽釐革爲囚人口實之資道伯事亦極駭然此而染指分明入已叮嚀則贓汚之典不施於此等墨守而何所懲他亦令道伯親執詳査如得區處文書私用實數使之枚擧狀聞更爲添問目取招以聞又啓曰庇仁前縣監李運彬原情以爲災結濫報添稅捧米事磨勘災三百六十結內二百四十六結以當年民災除所餘爲一百十四結繡啓濫報云者蓋爲此也而猶有未盡曲諒者就其中四十六結三十負四束以成川覆沙未蒙頉條依前除出十四結二十三負則各年還起加報者無其土而有其稅故依例除出五結七負均役廳帳外畓空中白徵故亦爲除出此外四十七結二十九負六束則乃是書負之瞞告而濫報者也旣已査發之後所當據實報營而果以三十二結零任其書員輩之需用莫非柔弱不果斷之罪其餘十六結三十九負六束乃該束之作奸而見發者也出付都吏以爲公用之地而不敢煩陳田稅米每結一斗加磨鍊事本縣前例兩稅上納時監色騎船糧及諸般浮費元稅外臨時加磨鍊年豐而結多則每結之磨鍊差少歲荒而結少則每結之磨鍊差多而磨鍊之法非出於官家而一鄕儒品齊會停當今年加捧比常年不無少加者蓋以歉荒之故也至於還穀之一朔一分實緣穀簿之不敷賑粥之不善調鹽飢民之至有吐啜自以爲盡心而若是聲罪更何所辭衙客賣權之說雖無指的而姻婭之居在隣邑者或有往來者不知之地或有招謗之端乎亦不敢自明云敎曰穀簿雖云不敷此弊何邑不然則獨於本邑行此月一巡之擧者其可成說乎稅米加捧事供雖似然旣知其謬例則何不期於釐革乎縱客捧賂事出自法從不能束濕乃爾乎三件干科無非不職之罪而皆屬第二件賙賑之不實執災之容僞是可忍也他尙何說不可以渠供之發明有所取信此而尋常勘斷何以慰饑民失哺之情杜汚吏染手之習令道伯各別詳査狀聞後添問目更爲取招雖以道伯言之營下偸結誠如繡啓云云則近猶不察稍遠如此邑安保其致察而旣發覺之後不可但以不察言無以事連道伯爲嫌親執詳査事一體嚴治
정조 11년 · 강
掌苑別提曹霖上疏辭職賜批
정조 11년 · 목
疏略曰臣愚騃蒙陋無一善狀盜竊虛名猥荷收召惶兢戰懼如隕淵谷不意月前祗承陞六之命繼有掌苑別提除拜之恩益霑鴻渥超越常例如使臣苟有可試之才絲毫之益則豈敢逡巡自陷於逋慢之誅哉庸陋疏迂自知無實年近八耋病且沈緜顧念賤分每懷懍慄不敢得預於朝廷間事向者懲討之擧及於輿儓當言而猶不敢言憂愛之誠雖切而亦不得效臣於此罪又萬殞審已量才旣非其人任非其分其將傳笑貽譏臣愚固不足恤而其於朝家擧措之失宜如何哉伏乞亟命鐫削臣職批以前宣別諭罄予至意巽牘又至自愧誠淺矧今世道有泮渙之歎士林無矜式之所惟予如渴之思政勤旁求之擧兹因辭章更申勤懇之意爾其幡然登途以副側席之望
정조 11년 · 강
御熙政堂行文臣殿講試官李在恊洪良浩朴祐源李集斗申耆金魯永金翊休
정조 11년 · 목
試官率應講文臣入庭行禮訖以次呼名進講兵曹佐郞金珍恪書傳通居首
정조 11년 · 강
應敎趙濟魯上疏賜批
정조 11년 · 목
疏略曰伏見領議政臣金致仁箚本則遣辭極其非常未知指意之在於誰某矣繼又伏聞史官之傳諭回奏也大僚待擧臣對策中句語以爲自引之資云始如箚辭臚列專屬臣身臣頃者伏奉聖策慨黨習之漸痼思先烈之遹追求助之意藹然於十行之間臣莊誦欽歎惟我先大王盛德大業亶在蕩平二字亦惟一二輔弼之臣竭誠對揚克贊會歸之美豈非今日君臣上下恪遵而永守者而竊伏覸臨御以來繼志之念雖切而承佐無人祛黨之敎徒勤而傾軋猶前忘身循國已矣難望背公營私便作家計甚至於許以峻論則隱然居之若好題目語及蕩平則厭然掩之若羞恥事必欲壞了我聖祖建極之治沮敗我殿下遵先之志其視先朝協贊之臣不啻相反今日廷紳俱是奕世喬木之家而復逞前日已革面之習甘背前人所藉手之義臣於對策略綽說及而若其所謂孰非先朝之舊臣又孰非其子若孫云者觀於孰非二字可見命意措辭匪專指一人也假使臣眞有拶逼之意箚着之言以大臣休休之量執此芥滯曾所不意若以對策例套活看而不之責則便是都無事矣又況大僚之先臣卽臣所謂先朝輔弼中一人而相業本末布在耳目則臣何嘗有一毫侵及之意而今乃無端演出臣對策中所無之繼世作相四字獨自擔當把作引義之欛柄斥之以賈竪歸之於汚衊有若辱先者臣實莫省也至若衆議喧騰云云未知何許喜事者倡此苛摘之論而此不但索瘢於臣身實亦爲貽辱於大臣朋興之言一此不熄則和泰之福尙何足望也抑臣尤有自悼者向來應製諸作中追念舊人致慨當今者亦多其人匪獨臣見而疑怒之言獨及於臣莫非臣涉世昧方動輒速謗乃以信筆平說之事又致平地自起之浪尙誰尤哉惟當削跡朝端斂避駴機伏乞永刊仕籍以靖私義馬批以不待爾言自當解惑
정조 11년 · 목
敎曰胥命批予意悉及之而伊後敦召史官又空還仍審有愼節豈勝憂處應敎趙濟魯疏本卿或取見未旣無執迹之端難用誅心之法已賜數字例批到今惟有面對之便可得詳討俟間造朝事遣史官傳諭○記事官金珍恪書啓略曰臣敬奉聖諭往傳于領議政金致仁所住處則以爲臣自承胥命批旨與僚相所報筵敎萬萬震隘不敢復以其文中句語爲引義之計而再昨宣召之下適値宿症挾感越添未克趨詣至今兢悚卽又史官臨宣聖諭且以趙濟魯疏有所提敎辭旨諄勤臣尤感惶不知所對姑竢得見其疏本且觀病勢之少間謹當冒沒承命云矣
정조 11년 · 강
司諫呂萬永上疏賜批
정조 11년 · 목
疏略曰自夫昨年七月以後于今十箇月天之不雨久矣古有一婦之冤尙致東海之旱嗚呼冤哉環東土血氣之倫痛心刺骨明目張膽未敢食息忘者儲君之讎賊也下而人心積鬱上而天氣乖和以至膏澤秘而大地乾馬言非傳會災必有召伏願誕發明旨亟循群請以爲方寸上得雨之道馬日者殿下以欲法祖宗之心丕闡皇極之道詢于韋布以及廷臣朝象之丕變大道之偕底若可以朝暮期而默察形影灼見幾微依舊是未發策前樣子顧今朝廷百事正坐一偏字爲病發於其政害於其事者難編以疏擧古人所謂非知之艱行之惟艱者敢爲殿下誦之批以所陳當留意
정조 11년 · 강
拿平安兵使白東俊
정조 11년 · 목
東俊以情勢終不赴任敎曰當初處義之當否姑舍是旣有今日辭朝之命而廟堂無許題兵曹無論勘則在渠道理似當入肅且藩閫事體尤係自別而有命不進殆若辭巽者然國綱師律雖曰掃地似此猥越之擧曾所未見然而該房無一言入稟溺職大矣當該承旨遞差初則予亦未嘗無嘉其志之意今日所爲可謂前事削之且或冒死不赴旣有辭陛之命宜待闕下以待處分而今聞兵曹言偃處其家方令催促云眞所謂罪上添罪平安兵使白東俊旣命記過待令何必親問令該府拿問捧口招待判下以爲嚴勘之地兵曹之不能促飭難免其責判堂推考入直堂上從重推考
정조 11년 · 강
以金頤柱趙行德爲承旨前望也
정조 11년 · 강
有政吏曹判書尹蓍東進
정조 11년 · 목
以李師曾爲文川郡守
정조 11년 · 강
命前承旨李義行禁推捧供
정조 11년 · 목
政院啓言問于李義行處則以爲與閔台爀爲內外從兄弟而二月初台爀以倭人檢驗狀啓異於邊情例啓慮有字句間疵病要臣取見故跋辭問目等處果多有刪改處而皆綠文字疊用或辭意未暢吏讀誤書處而臣方病眩精神昏短不能記其幾處幾字至於最末行待其諸倭縳送後日供開市依前許設計料改以觀勢許設計料矣臺言至此問啓有命驚惶震懍罔知攸措云矣敎以今此問啓之命出於區別虛實則此胡大事初啓之漫漶極爲駭然再啓之混圇尤涉未安此問啓勿施下義禁府推考今日捧供以聞
정조 11년 · 목
禁府啓言綾州前牧使林重遠身爲守令偏配罪人逃還物故已極可駭不卽報營亦涉稽忽杖一百告身盡行追奪功減一等○敎曰時囚中行査人査啓來到間幷保放
정조 11년 · 강
命前持平金載翼等敍用
정조 11년 · 목
承旨洪仁浩啓言司諫宋銓等前察訪李性吾旣已蒙敍前持平金載翼崔守忱前正言鄭致淳權儐任希一前察訪安鳳來李命求俱是同罪矣敎以敍用
정조 11년 · 강
禮曹以在外儒臣不爲獻議啓
정조 11년 · 목
該曹啓言文孝世子小祥後親臨廟墓時服色發遣郞廳問議于在外儒臣則祭酒金履安以爲臣之自來踪地不敢以儒臣自處無由冒沒仰對云前持平閔彝顯以爲跡賤學蔑不敢以儒臣自處而此係莫重典禮則尤何敢妄有論列乎只自竢罪云別提曹霖以爲垂死病中昏耗識淺無以仰對云前監役宋煥箕以爲跧伏草莾不意禮官御命遠臨詢以疑文變節惶恐震駭罔知攸措竊伏念臣疏賤瞢陋與聞朝家禮儀在私分極僭越何敢出位妄論俯詢之下未免違慢益不勝悚蹙俟罪云矣
정조 11년 · 강
推考刑曹堂上杖配律官
정조 11년 · 목
該曹啓言書吏李潤泰雖不入於泮齋至於轉入香橋之內使令李福乭諉以招出守僕敢入神門咫尺之地喧聒催督究厥罪狀不可不嚴勘而律無正條大明律擅入皇城門未過恨者杖九十擅入宮殿門者杖六十請依此律潤泰杖九十福乭杖六十後長淵府徒一年定配敎以香橋准皇城門則可也比之宮殿門則不可蓋神門在香橋之內故耳擅入香橋准宮殿門之律則入神門當用何律其在廷尉當之義不可以此律用之卿等推考近來律官不識律如此極爲痛惡該律官以誤照律反勘今日內決杖發配以懲此輩舞法之習大抵儒生處分罪在儒生於賢關何有如是然後君命重師道嚴而可使士趨正賢關尊此時幺麼下隸之作拏於肅敬之地是豈爲賢關之本意元照律律名雖有處分旣欲懲治則不可不嚴處如有入皇城過限律以此照律
정조 11년 · 강
行召對于熙政堂承旨趙▣德玉堂洪義浩金履成閣臣尹行任
정조 11년 · 목
講宋名臣錄第九卷
정조 11년 · 강
命封疏儒生使卽退去本鄕
정조 11년 · 목
承旨李祖承以疏儒守闕已至多日合有許捧之道爲言敎以雖綠未及諦悉之致筵奏極甚屑越當該承旨遞差儒生事已有下敎但當隨參於太學如是惹鬧於禁門咫尺本事之外大關紀綱非不知嚴加處分而付之不屑之敎誨使卽退去本鄕此後更有及聞之事朝廷自有典憲以此嚴飭分付
정조 11년 · 강
以洪秀輔李在學爲承旨尋遞之以李亨逵洪文泳代之前望也
정조 11년 · 강
承旨洪秀輔上疏賜例批
정조 11년 · 목
疏略曰第兹所叨之職卽是僨敗之地也伊時事實雖蒙聖鑑之俯燭而畢竟溺職難逭公議莫嚴堂疏臺評臣實受而爲罪何可以時月之稍久職名之屢改晏然爲冒膺之計哉伏乞遞臣所帶之職以安微分焉
정조 11년 · 강
承旨洪仁浩援例陳疏賜例批
정조 11년 · 목
禁府啓言前承旨李義行原情以爲當初閔台爀修啓送示而本事始終更爲詳示於私書中故取見狀本果多支離之辭亦不無疏漏之語本以墻壁之蹤衰年倚重只有台爀或慮其露拙惜其生事欲爲刀擦而改之則將不可勝其擦欲其因封而呈納則難負其委恃之情故一字一行轉至易紙之境改書人卽廣州居李光翊也狀啓元無踏印而封表印跡仍舊紙還封備局謄報借踏宣武祠廢印而借用於禮賓參奉鄭濂至於邊獄緊關之語初無一毫改撰之事昏謬妄錯犯此難逭之罪云請上裁敎以人品率爾遇事未盡商量致此葛藤至登殫簡聞其事足博一粲考其律當抵重辟已設之倭巿改以一味停撤書之者意雖出於戚好跡難免於徑情謄報之借踏印信大是妄擧況宣武祠廢印所重果何如則寧或潛用於倭情文書乎與者受者俱有罪焉而此人擧措不足責備律名未知如何爲當卿等論理議處聞此囚有病今日內回啓待判下仍爲照律放送又啓言狀啓體段自別而從中改呈宣武廢印所重何如而潛自借踏已極妄錯而置對之後始乃自服亦涉駭痛以此照律而閔台爀之要改狀本鄭濂之許借印信有關後弊請幷拿問處之敎以閔台爀之要改狀本不過出於至親間厚誼寧有要改書要潛踏之理乎非罪譴罷在渠猶橫厄今反蒙被指使之名以潛踏同情律勘斷誠冤矣査問一款勿論鄭濂事依施又啓言大明律詐爲制書條云套畵押字盜用印信者杖一百流三千里詐不以實條云上書不以實者杖一百徒三年大典通編推斷條云犯私罪杖一百以上告身盡行追奪雜令條云王府決杖代以金贖請李義行杖一百收贖告身盡行追奪流三千里定配敎以擧措頗似兒戲如有偸鈴之律用之或可今若直斷以偸印則無已太過當初問啓之矇朧亦與詐不實有異此人事何足深責然於公法不可白放定配收贖以公罪勘放仍令政院削職捧傳旨本事如是出場之後閔台爀處分可謂毛將焉傅邊任體重雖難還任罪非其罪罪名不可仍置分付吏曹前府使閔台爀罷職傳敎卽爲爻周於謄錄又以副司果韓永運殿講居不禁推笞五十收贖解見任啓允之
정조 11년 · 강
命鄭翀良金天欽依初下敎放送
정조 11년 · 목
因草記批該曹又爲防啓故有是命
정조 11년 · 강
兵曹以成萬起上言稟處
정조 11년 · 목
該曹啓言慶尙道別武士成萬起上言以爲道內武人中有地處武技者千人號曰別武士而出身屬之左閑良屬之右四季朔試才出身之優等與沒技者除邊將閑良之優等與沒技者赴殿試定式遵行矣逆臣尙魯以登科必多變制只許優等直赴沒技則惟施賞伊後每歲初冬一次都試只以優等一入直赴故有地處武士稍稍頉免元不操弓避軍役者願付別武案反作良民避役之竇矣特察當初定式每年取才時優等沒技幷爲直赴事伏蒙天恩云矣取考前後文跡則丙寅年創設時只有別武士左右列四等都試通計劃數居首一人狀聞而出身則相當職除授閑良則直赴殿試沒技人初不擧論丁卯都試後始有沒技人論賞之請而未得蒙允其後己巳庚午連有沒技直赴之請而廟堂防啓則上言中云云自歸爽實本道又與西北兩道有異則不可以渠輩之希望有所撓改以啓他道紛紜之弊而全然無賞宜有軫念此後沒技人請依左右列之次例自本道施賞敎以廣考他道可據之例令廟堂稟處
정조 11년 · 강
命逆復奴孝男嚴刑究覈
정조 11년 · 목
因黃海監司金思穆押送狀啓有是命
정조 11년 · 강
罷右議政兪彦鎬職
정조 11년 · 목
敎曰振頹綱當自大官始自在宮銜受知何如間經滄浪恩造深勤敵已以下尙有知感之心況君臣之際乎日前講筵事意在存古規非不如出言不緊而附之貴無隱之義玉堂推考傳旨略示致慨之意則自家道理但當受而爲過箚擧已涉艴變之嫌下語太欠蘊藉之意非所望於此大臣翌朝試役之忽又稱病予嘗大訝惑自不覺瞠然信爾則事事俯屈然後方使鼎席備員乎其端雖微其漸不可長右議政兪彦鎬施以罷職之典
정조 11년 · 목
敎曰俄筵聞領相言知已上來欲一見之奉朝賀趙暾明日來待
정조 11년 · 강
重推刑曹判書金鍾正
정조 11년 · 목
因鍾正未徹之疏槪敎曰古有好臣所敎之語而今也臣下反是寧有如許朝廷卽因刑判疏槪有激發者律官反勘之擧專因律名地界之不襯非謂所照之失於太重仍下特敎該隸則加等勘律律官則仍命反勘而判堂疏槪單擧批旨所無之杖配二字殆若處分之扶隸抑官者然外間錯看與否姑捨是事事豈必要一一愜意乎須從現發之跡登時示警不害爲不遐棄之方旣知其非何必藏怒刑曹判書金鍾正爲先從重推考○刑曹啓言當該律官安昌郁以曹隸所照律反勘決杖六十平山府徒一年定配該吏李潤泰以擅入皇城未過限律決杖九十使令李福乭以已過限律決杖一百矣敎以雖無律文不可決杖而止該隸畿沿徒配
정조 11년 · 강
命前修撰沈樂洙敍用傳旨勿施
정조 11년 · 목
敎曰告君之辭要須明白眞如是言殆似瑮福之外更有瑮福復謙之外更有復謙天下寧有是理固知出於慮患假設之辭而爲言豈容如是隱晦疏入非不欲卽賜處分而已甚則亂殊乖容物之量姑且任置者此也右相初筵以此事已有上下酬酢向後論勘亦卽從施而罪不稱眚是或爲欠一番提警足須知改伊時批答略及云然之意矣今因兵批望筒始覺之混入於罷散侍從收敍之中云此則終未免遽然之歎大抵鎭安與澉揚本非兩件事目下勵磨之方無踰於矯枉二字如是然後可使有底定之效前修撰沈樂洙敍用傳旨付標此望筒勿施雖令臨時分揀及今混同收敍大非弦韋之政此意令沈樂洙知悉俾無如前執迷
정조 11년 · 강
北伯鄭民始以赤田社事蹟馳啓
정조 11년 · 목
該監司狀啓以爲赤田社事蹟詢問於咸興之士民採聽於德源之故老兼搜私家之所藏文字而年代旣遠文獻無徵考據傳說者陵誌及邑誌而已此外無他私錄遣聞之相傳者收擧見存文字抄出謄書上送而上言儒生中四王孫一人眼同相役事判付矣儒生中無四王孫人何以爲之敎曰然則上言中一人相役事卽令該曹分付因此思之咸興永興本宮及先朝建碑諸處外此影堂諸處如有紀實之文蹟及御製奉安之本幷令分秩謄出上送又或有藏奉物種及賜與器皿田土亦幷列錄狀聞事一體分付且聞釋王寺事蹟何等奇祥列朝尊敬之聖意載於紀實之碑而近來守護之方何以爲之乎寺完僧聚且除雜役然後可以責效亦以此意問于道臣本寺紀實事蹟亦爲謄出上送事分付
정조 11년 · 목
敎曰如有未署經守令皆令署經今日辭朝在外臺諫許遞前望入之待下批牌招○大司諫前望以洪文泳批下
정조 11년 · 강
命儒生殿講便殿爲之
정조 11년 · 목
敎曰上齋受點望筒勿令只以取稟日到記爲之自伊日至前一日夕食堂幷爲書入事分付
정조 11년 · 강
有政吏曹判書尹蓍東參判李秉摸參議李集斗進
정조 11년 · 목
以李命動爲承旨申光祐宋煥德爲正言尹尙東爲同義禁○敎曰都承旨左承旨俱有實病勢難行公幷許遞左承旨代已落點都承旨則曾經人中除在外實病無故人今日政擬入○再政以洪檢爲都承旨○敎曰在外臺諫許遞今日政差出○三政以申大尹權儐爲正言
정조 11년 · 강
命輸送判府事趙璥月廩
정조 11년 · 목
戶曹啓言京畿監司徐有防枚擧楊州牧使尹行元報辭以爲判府事趙璥月廩米太更爲領納則以爲該曹草記之批出於特恩惶感萬萬而身旣屛退不敢冒受云矣敎以更爲輸送
정조 11년 · 강
命武臣殿講以朔試射代行
정조 11년 · 목
因十八日專經武臣殿講取稟敎以在前夏孟朔每有射代講之例今番亦以朔試射代之
정조 11년 · 강
以李敏采李鼎運爲承旨前望也
정조 11년 · 강
祭酒金履安上疏賜批
정조 11년 · 목
疏略曰一病纏髓萬念灰冷惟是非分官銜尙寄身上豈不欲及此未瞑竭誠控辭而去冬一疏未蒙賜批恐懼蹙伏不敢復爲瀆擾之計乃者喉舌之臣替宣聖諭丁寧諄摯臣於此惝怳隕越益不知措躬之所也誠使臣學術足以彌綸世道言行足以矜式儒林則臣之出久矣政爲無此髣髴徒竊榮祿故羞愧蟄伏甘作聖世之一逋民至於今日病狀難强奄奄床席氣息漸微雖欲自棄素守一伸戀結之忱何可得也旣不能出而膺命則所帶職名不容一向虛縻況此泮任號爲師儒而今聖上以士習爲憂尤宜亟先刊改博求賢德之士以處其位而責其成功伏願特許鐫遞臣職批以別諭才宣巽牘又至延竚之餘豈勝悵然此時賁治望在如爾等林下之士爾何不幡然改圖副予至意乎前疏之批伊時卽已書下尙未承見大是怪事方令政院査治爾其勿復退處斯速上來○敎曰今因祭酒金履安疏始知之前冬疏批尙未承見云伊時雖値擧朝奔遑書下之批中間淹留萬萬怪駭況元批旣在綸綍謄本則此必因擾遺傳之致令該房査實論處○敎曰今聞祭酒疏批雖有之未知何本之爲後疏批云卽令政院往復祭酒處以啓
정조 11년 · 강
承旨洪檢李鼎運上疏辭職幷賜例批
정조 11년 · 목
檢疏略曰臣姿本迷鈍事多冥擿歷數百執事無足一堪而且況師儒重選尤非臣夢想攸期而迫歲數日之內分設三場之試鑑識昏昧而甄別自多欠商考閱兆遽而取捨未免失當至如通讀之分所亦綠精力之不周未免謬例之仍襲不善察飭致此僨誤榜眼纔出物情未遑果然納言臚列之斥重臣箚着之奏次第而至矣溺職之失臣所自訟相規之言人實無怪然若謂臣文識短拙課試顚錯則臣固受而爲罪至曰以此爲媚悅生色之資則是豈諒臣本情之論哉臣之所自悼者臣以孤畸之蹤荷曠絕之寵區區寸結惟在於隨事殫竭仰報塵刹而始未能量力承膺終未免臨事狼貝醜詆疑謗咸萃一身上以貽累於則哲下而移罪於郞官中夜思惟莫非臣罪撫躬自愧無面可顯惟有屛跡追愆爲餘生自靖之道不意知申特授之命荐降於數旬之內匪不欲竭蹶趨承以遂一覲之願而第念人言不啻深緊情地久益危蹙顧何敢徒恃寵靈揚揚冒出重犯無忌憚之科哉伏乞削臣新授之職治臣未勘之罪焉○鼎運疏略曰向來除旨亶出特恩拚棄廉隅冒沒膺命今兹新命又下夢外臣以夷險向前之心豈敢爲辭避之計而第於向日恩遞之後臣之姓名依舊不在於承宣之望則公議之益嚴可以推知豈可待恃寵靈有除輒膺爲冒進之計哉伏乞亟削臣職以謝公議○敎曰人言但當有改無勉都承旨疏批已下更爲牌招察任政望之或書或否所失在銓官右承旨亦已承批一體牌招申飭察職
정조 11년 · 목
禁府啓言平安兵使白東俊原情以爲自有促命下直之命區區私義有不敢顧將欲赴任終日歷辭向晚還家素患關膈之症猝然發作不得入肅又不得往待闕下跡涉慢蹇罪合萬殞泛稱遲晚請上裁敎以議處仍爲照律又啓言飭敎之下偃處其家不卽辭陛揆以紀綱萬萬痛駭請白東俊杖一百收贖告身盡行追奪敎以旣有嚴勘之命依此律施行渠之不敢冒赴朝家未嘗不嘉其心而旣有飭令則焉敢在家稱病三日滯囚五等收牒足可謂懲礪本律以公罪勘放
정조 11년 · 강
召見奉朝賀趙暾于誠正閣
정조 11년 · 목
敎曰耆年寓托必多齟齬奉朝賀趙暾家令該曹食物題給
정조 11년 · 강
備邊司以忠淸前兵使具世勣狀辭回啓
정조 11년 · 목
備局啓言忠淸前兵使具世勣狀啓以爲本營城堞曹已畢役而隨毀隨補之資宜先經紀有城之後設置守城校卒卽是應行之事而本營凋殘設窠排料亦無其路本道穀簿有裕邑留庫米中限二千石劃付自本營糶䨀歲取耗二百石設置守城校卒定窠排料留其餘數永作城堞修補之資請令廟堂稟旨矣本道穀簿在在不敷實難許施且於年前築城時亦自本營經紀而所謂策應庫卽是請得錢米於公家而措置者則有不可以罄竭輒事煩請請置之從長設施俾無旣築還廢之意分付允之
정조 11년 · 강
持平李基恒上疏賜例批
정조 11년 · 목
疏略曰丙丁諸賊之至凶極㦧尙忍言哉常憲一屈亂逆踵生榮德之爲窩窟而瑮福繼起復謙之有綢繆而喆宇締交而一味姑息猶復如前天地之憾亦不能無也嗚呼來朔是何月也逆醫乳媪之尙靳一覈未知所顧惜者何事所曲庇者何事而慈聖之諺敎丁寧擧國之疑惑滋甚人心所惑天應必至昨夏以來至今亢旱亦安知不由於此乎小冤之必伸微罪之得當亦致天乃雨之驗今以一國之冤憤有此經年之蘊蟲以殿下觀理之明何不念及於是乎噫嘻殿下之所㴠貸所庇覆者每在於至近至密之地院相元戎何等近密何等優渥而(刀削)謀危宗社(刀削)廓揮乾斷亟允臺請尤不可少緩也至若趙時偉之肆發凶言必有參聽之人一加嚴覈自可綻露而尙此靳持臣尤莫曉也雖於政令微細之間每用柔克之道輒欠剛斷之義繡啓之論列或加闊猍他印之借踏亦歸容庇此雖小事大關後弊伏願隨事留省各當其義
정조 11년 · 목
成均館官員以大司成意啓言明日殿講時齋任落點望筒今方修正以入而西齋色掌一員未差之代掌議稱以在外終不差出莫重望單不得備員莫非臣不善董飭之致惶恐待罪敎以卿則推考如非元在外掌議停擧望筒還下卽爲差代修正以入
정조 11년 · 강
敍前右相兪彦鎬復拜相職仍爲敦召
정조 11년 · 목
敎曰匪怒也無隱也前右議政兪彦鎬敍用復拜相職○敎曰大官何等重任病未赴試席不是異事予雖否德粗講九經之義日前處分豈所樂爲知之也久故望之也深望之也深故求之也備求之也備故責之也重言之不得不緊緊而至於迫切迫切之過遂至於譴罷在他人則元非介心之事在卿則咄咄唧唧經宿又歷日而輪囷蘊隆一番洞瀉而後已此特卿之故耳收敍傳敎拈出匪怒無隱四字雖謂之言簡而意盡可也予意卿必諒悉因是又有申及者爰立于卿者奚但取卿雅望恬操所取者以卿近且熟自在胄筵以至入閣知之也異於衆嗣後將不得不望深而求備旡妄之過不虞之失烏可以頻複爲嫌便已責諭之擧耶兹用敦召之行兼寄先事之箴卿聞此固知行不竢駕自餘都在面剖仍命此別諭承旨往宣于右議政與之偕入○承旨曺允大書啓臣敬奉聖旨傳諭于西部蓮池洞右議政兪彦鎬所住處則以爲臣猥叨非據之任自犯罔赦之罪惟重辟是竢不自意特敍旋降爵秩如舊繼又近密之臣傳宣別諭字字敷心句句浹髓不知負罪賤臣何以得此於君父也臣初不敢以大官自居今於蕩滌開釋之下豈不思所以祗承德意而第惟罪負深重情地兢蹙雖蒙曠絕之隆旨而趨承無路謹當冒入文字仰陳瀝血之懇云矣臣旣承偕入之命姑爲仍留敎曰俄諭傾倒至意及見書啓未見有幡然之語殊可歎也卿若陳疏承批後卽欲出仕姑當差待疏來此意更以承旨傳諭疏本如已書置卽爲捧入否則明日捧入待批下與之偕入○承旨李鼎運書啓臣敬奉聖批傳諭于右議政所住處則以爲纔承非常之寵諭附陳難冒之私懇擬將治疏申籲而臣適疾病未及構思謹當力疾締成待朝呈進云矣臣旣承偕來之命姑爲仍留敎以明當更送爾則先爲入來
정조 11년 · 강
召見畿伯徐有防于重熙堂
정조 11년 · 목
有防啓言竹山府方有客舍及倉庫修改新建之役而時任府使瓜期已迫許多事工不可付之生手且歉邑交替亦多可悶請時府使申潚限秋成仍任從之
정조 11년 · 목
以李亨元爲大司諫朴聖泰爲執義徐秉德爲司諫任長源爲掌令閔永喆爲金海府使兪彦鎬右議政下批
정조 11년 · 강
判府事金熤箚陳病狀乞免儒生殿講考官賜批許之
정조 11년 · 목
批以愼節極庸悶慮卿須安心勿辭益加愼攝仍命遣史官傳諭試官以在議政爲之
정조 11년 · 강
獻納成種仁疏陳討復之義賜例批
정조 11년 · 강
秋曹捕廳以應坐罪人各其配所押送啓
정조 11년 · 목
該曹啓言大逆不道罪人匡運妻景順呂島鎭女俊愛泗川縣尙愛鎭海縣子婦敏安三水府爲婢而罪人等旣囚龍仁縣獄卽爲押送各其配所事發關分付于該道道臣○該廳啓言罪人金麟三依下敎幷其文案定捕校押送咸鏡監營罪人得謙金甲島善亨古今島宜謙呂島爲奴次各定禁衛營將校一人押送于全羅監營
정조 11년 · 강
御熙政堂行日次儒生殿講試官李在恊洪良浩朴祐源李時秀林蓍喆趙鎭宅金復成
정조 11년 · 목
具翼善冠白袍陞座試官率應講儒生入庭行禮訖以次呼名進講○左議政李在恊啓言統制使申大謙以其親病連呈辭狀聞明年則以其親年自在當遞云五六朔之間不顧重任之數遞强令赴任終涉苟簡請改差從之○成均館啓言今殿講時東齋掌議徐英修色掌尹秤西齋掌議沈象奎色掌金處巖兪聃柱西學色掌兪重柱或稱在外或稱親病尙不來待請依定式限三年停擧敎曰昨今擧措極爲痛駭旣稱在外又稱親病莫重殿講以致齋任之不備此豈適然之事近來似此異常之擧必有主張之人姑欲任置更觀如何結果大抵大同之處義豈有半爲半否之理又豈有生進則不應試幼學則應試之理乎以此以彼雖謂之世變可也卿等旣承筵敎何必更有指敎此草記勿施更或以儒生事煩聞卿等首被重勘爲先以此知悉仍命大司成朴祐源東西齋齋任卽爲備員使之應講命同成均前望入之以尹蓍東批下○敎曰無論事實之如何今日事國體無可言不可以一齋之備員有難寬恕大司成朴祐源爲先罷職命大司成前望入之以金憙批下敎曰曉諭諸生旣有下敎諸生聚集泮宮館堂以下卽爲進去宣諭後草記○敎曰今日事可謂有國乎今日待令吏僕一竝嚴囚以待處分雖一人遺漏當該館堂當重勘以此申飭○注書張錫胤儒生呼名時不善擧行命事過後禁推○刑曹以成均館書吏守僕等幷着枷嚴囚啓敎以渠輩何足責也與守僕分揀放送
정조 11년 · 강
以沈豊之爲承旨前望也
정조 11년 · 강
命行副司直徐有寧中途付處掌議沈象奎定配
정조 11년 · 목
敎曰今日事可謂今古所無之世變也西齋儒生之忽然抵死不欲赴擧於今日朝廷誠有不可度者非不知按問無故不臣之心仍又按法定罪而見今師道掃地不敎而刑何異罔民特從三令之意只令泮堂招諸生曉諭予意蓋深矣然齋任之抗命固非一二人而其中沈象奎予嘗認以故人稚子渠若有一分嚴畏之心焉敢隨衆謀免掌議沈象奎爲先定配又若守使子姪渠之地處無異戚畹且卿相子弟尤別於寒素之家則一例推托其果成說乎所餘者國綱懲痺之擧先從貴近始孺子何責爲今日臣子聞今日筵敎匿置家中不今赴試其罪合被重辟而子弟之事不宜拖及父兄予於年前金判府筵奏未嘗不嘉之雖不下吏究覈兹事旣關自已行副司直徐有寧中途付處時帶將任卽令宣傳官奪符後仍遣都事星火押送于配所似此怪擧必有首唱之儒生政院知悉招致泮僕使之自首後來告待來告卽爲具由稟啓○承旨曺允大啓言守禦使徐有寧中途付處事命下矣將兵之任不可一刻無總察之人何以爲之乎敎以總戎使兼察允大曰守禦使以總戎使兼察事命下矣請總戎使金持默卽爲牌招聽傳敎從之○禁府以徐有寧豐川府中途付處啓
정조 11년 · 강
命祈雨祭以今十八日設行
정조 11년 · 목
敎曰今兹之旱胡至此甚自去年季夏晦得雨之後通計跨年所得僅爲廿餘次水深又僅爲尺有寸玄遠之理縱難推測苟究厥由豈無所祟予方側身修省不遑自暇而虎禱之擧亦豈容暫緩節序雖似差早冬無雪春不雨井泉俱涸苖則枯矣目下渴急殆甚於農夏念及穡事心焉如焚謹考往例五月節前祈雨肅廟庚午行之先朝壬辰亦行之爲今日仰述之端三角山木覓山漢江初次祈雨祭不卜日以今十七日受香獻官近侍中當差遣祭品精備齋官另擇俾各齋沐其身浣濯其衣虎誠將事事令該曹知悉申飭○京畿監司徐有防以道內祈雨祭設行啓敎曰五月朔前祈雨之擧前例絕無而僅有京中則特以拔例之意自明日設行外方當守外方之例入節前設行與否溯考前例更爲狀啓後待回下擧行事卽爲回諭
정조 11년 · 강
兩西暗行御史李崑秀復命
정조 11년 · 강
召見大臣有司堂上戶惠堂吏兵判禮刑曹堂上及御史李崑秀于熙政堂左議政李在恊吏曹判書尹蓍東兵曹判書金履素禮曹判書徐有隣戶曹判書李在簡刑曹判書金鍾正有司堂上李秉模
정조 11년 · 목
吏曹判書尹蓍東以海西關西暗行御史李崑秀書啓啓言栍邑及治路守令論列之中海州判官尹行儼遂安郡守趙毅鎭中和府使金餋和順安縣監李英敎長淵縣監吳載重殷栗縣監宋啓來文化縣令金履裕黃州牧使趙長鎭瑞興府使沈公猷平山府使金璿金川郡守李廷衡江東縣監徐美修殷山縣監李遇濟順川郡守李晦植嘉山郡守李禹道博川郡守朴基爀寧邊府使徐龍輔肅川府使李潤慶平壤庶尹金履中高陽群守李素長湍府使李觀賢或褒奬而未有優異之績或少貶而亦無顯疵之政請幷置之從之又啓言定州前牧使李家煥勅需犯用稅來代捧各項不法非止一二云祥原前郡守鄭爀勅庫米之代捧私倉穀之反作種種千科不一其端云矣兩邑守令不可能黜而止請幷拿問定罪豐川府使李萱勅庫錢之虛留城餉米之那移難免不察云成川府使鄭宇淳倉逋雖少杖違頗多云順安前縣監金載億納賂差任客謗喧騰官雖已遞事難終掩云文化前縣令李英澤賣鄕捧錢不可以已遞不論云安州牧使尹長烈稅米代捧戶錢疊徵有難曲恕云矣五邑前後守令請幷拿問處之從之敎曰拿處守令俱有現捉文書不必遲待勘律爲先改差皆於今日政差出豐川府使李萱聞御史言些少那移當屬前官斷飮之說宜令終譽不必混置改差之中令政院區別捧傳旨○兵曹判書金履素以御史書啓啓言黃海監營中軍金宗淵戢盜之政不勒徵債之刑太酷云請爲先罷黜拿問處之從之又啓言吾义浦僉使洪道俊助泥浦萬戶劉泰成松禁不嚴摘奸時多有執頉云請幷罷黜從之
정조 11년 · 강
有政吏曹判書尹蓍東參議李集斗進
정조 11년 · 목
以李亨元孟至大爲承旨邊得讓爲安州牧使李祖承爲成川府使朴綏源爲溫陽郡守
정조 11년 · 강
右議政兪彦鎬上疏辭職賜批
정조 11년 · 목
疏略曰臣罪臣自知之當伊日侍講之停而不請臺官之譴罪一也以私心悚恧之切而冒犯瀆擾之誅罪二也因一時賤疾之劇而未赴召役之命罪三也一猶罔赦況有是三乎畢竟處分止於譴罷曾未幾日旋命收敍復還職秩誕降別諭丁寧懇惻前後聖敎輒以臣宮僚時事爲諭臣每一承聆不勝感激涕泣含恩畏義宜卽▣蹶趨謝而第惟辜負至重不可謂薄罰之已勘惶蹙彌深未敢以寵靈而爲恃反復揣量承膺無路且使臣雖無此情勢才不逮人力不勝任其於我聖上知久望深求備責重之至意將無以抑塞其萬一則以此以彼唐穾冒進實非賤分之所敢出伏乞特賜鐫免批以昨諭悉諭卿必領悟矣人之見此尙且代感況卿心平到今卿豈忍更有辭巽安心勿辭卽起入來肅命仍命遣承旨傳諭與之偕入○承旨李敏采書啓臣敬奉聖批傳諭于右議政則以爲猥將血懇冒瀆崇聽及奉聖批不準所辭辭旨愈渥復辱承宣之來守情窮理極宜卽趨承德意而第臣痞滯之症近又添若謹當暫就私次稍加調息將以明日進肅天陛云矣臣旣承偕來之命仍爲隨往
정조 11년 · 강
領議政金致仁上箚乞休賜批
정조 11년 · 목
箚略曰猥控崩迫之私至煩誨責之恩惶恐感激罔知攸處及夫承聞筵敎之後一向自引非分義道理之所敢出逐不得不黽勉登筵自同無故雖自如其行止卽當觀聽駭惑而有未暇恤也雖然若臣自來疾病情踪之危若悲切則臣何敢自外不一披瀝以冀聖上之惻然乖憐也哉臣之類風之症積有源委左邊之不良聲音之難出已非平昔樣子不可復責以生人之事矣嗚呼臣萬死一生之人也幾年休退稍遠機穽忽地起廢自分顚仆覆車之跡重蹯曲木之影頻驚衆怒群猜之所共萃凶言悖說之所白做種種叵測之端多出人理之外雖其杇殼之强策▣躠而不知愧無奈寸心之已傷畏約則無窮時臣之不可久於朝不但臣所自失抑亦一世共知而不幸狗馬之疾又促之矣噫臣平生所仰賴而爲命者惟國家耳秖是三世爲相造物所忌重以孼由自作罪在罔赦而乃蒙先大王如天之恩極臣於必死之中假臣以將盡之命式至今活矣忽於望八殘齡被聖上不世之遇重叨相職實出夢想之外殆似命卒之秋臣雖沒廉何忍復出而恩數曠絕責勉隆重臣旣一息未泯則追先帝報陛下之義政臣今日情事遂不免冒沒承命中心慚愧猶屬餘事一念危懼如坐鍼氊而乍單旋撤忽入倏出凡幾遭矣遲徊之頃一朝陷於不測則螻蟻性命縱不足惜其爲仰累則哲之明當如何哉此臣之所大恐也伏乞遞臣議政之職還臣奉朝之銜俾得以全保餘生批以日昨面對也多少說話傾倒備盡何必更煩於此批耶昔洪致祥因對策論淸城事構捏備至淸城因以深引肅廟嚴賜處分於致祥別下敦勉於淸城淸城事屬自已控引猶乃爾自上處分又如是嚴截予於卿恩遇何如眷毗何如予豈不以聖祖所施於故相者施之於卿而言之顯晦時之艱泰自有古今之異同焉此意向卿亦有云云卿必記有之矣況其對章曰無指的而發云爾則抉摘字句曰是曰非徒見有實其事副其說之慮予於卿寧或泛視然乎哉噫卿以今之時爲何等時也若不念癡聾之義竊恐卿之蹤跡一日不安於朝似此曲折予已言之詳矣卿亦旣知之悉矣今日箚擧無或備例才有人侍之命留俟登筵卿須安心勿辭須卽隨承宣造朝仍命遣承旨傳諭○承旨趙▣德書啓臣擎奉聖諭傳諭于領議政則以爲卽者近密之臣擎傳箚批至引故相被論事開示丁寧反復指導臣不覺汗淚之交逬也當此擧世噤嘿之日毋論公車對策言路開廣實爲淸朝之美事而特臣則情理痛迫不得不一言陳辧而已初何敢以處分言者如聖祖時故事萌之於心乎惶隕旣深病狀且劇去就之間罔知攸措伏蒙踵遣史官軫念賤疾諭令從後入侍仰頌曲庇之眷不勝感泣云矣
정조 11년 · 강
命遣吏郞摘奸祈雨祭諸執事
정조 11년 · 목
政院啓言祈雨祭獻官近侍中差遣事命下矣取考前例則承旨閣臣中進去今番何以爲之乎三角山左承旨李亨元漢江左副承旨李鼎運木覓山右副承旨洪義榮進去各別齋沐諸執事淸齋與否發遣吏郞摘奸
정조 11년 · 강
命平山烈女鄭氏旌閭安州金召史給復
정조 11년 · 목
禮曹因關西御史李崑秀別單覆啓從之
정조 11년 · 강
遣承旨詣三角木覓漢江奉審摘奸
정조 11년 · 강
召見右議政兪彦鎬于誠正閣
정조 11년 · 목
箚略曰伏見傳敎有太學儒生沈象奎定配行副司直徐有寧付處之命竊以爲過也彼儒生輩不知陳章與赴擧之段落各異自執謬見累拒嚴命是其罪烏得無處分而第於絲綸之間辭敎欠平又以沈象奎之爲故臣子拈出獨罪於同罪之中揆諸刑政不已偏乎徐有寧則誠有不敎之失然以其子之罪移施於其父尤涉過中年前相臣之奏殿下旣嘉之而不用其言則不幾近於說而不繹乎伏乞更加三思特寢成命儒生之可罪者施以他罪以光聖德不勝幸甚批以本事此非拈出於同罪之中也且在京稱頉惟渠一人非不知渠有兩老不得不有是處分卿之未詳事實認爲拈出儘無怪矣傳敎中不臣二字似非諸生本情才因右相言已許抺改矣付處罪人徐有寧事亦非移施之擧若子若侄之或稱在外或無去來以致半日臨筵且有縷縷筵敎是使此人聞知而匿置家內漫若不省甘自歸於欺瞞之科豈非自誤而自取與向來金判府家事亦有異焉不可謂說不繹事實蓋如此卿須諒之昨於史官之回聞有惟憂爲卿悶念容俟日間更當有召命矣海西繡啓中民邑諸弊條才令有司之臣往詢卿議仍令文字稟處未知果有指劃否平山殺獄事今旣一反卿意何如亦須附奏於該曹回啓仍命遣史官傳諭
정조 11년 · 강
命定配罪人姜在寅放送沈象奎配所更定于畿沿
정조 11년 · 목
黃海監司金思穆以載寧郡定配罪人姜在寅到配啓敎以比之昨日諸生擧措可謂緦功之察豈可無弦韋之擧放送事回諭○刑曹以沈象奎高山縣定配所卽爲押送啓敎以畿沿更定配所先發配後草記
정조 11년 · 강
進士辛耆寧以引義廢科自首
정조 11년 · 목
政院啓言招致成均館守僕使之諸生等處捧自首以來矣卽者來告以爲進士辛耆寧以凶逆之未討國讎之未復不欲抗顏場屋以占榮進之利引義停科一視義理之意呈單太學仍自今年人日製廢科不赴故以首倡自首云矣敎以所執雖萬萬乖當此則段落各異且諸生推諉之時獨能挺身自首其心足云可觀此人則不干之事猶自首昨日事無論自劃與規避此兩款終無自首之人豈非辛耆寧之罪人乎更令嚴飭本館
정조 11년 · 강
命畿邑祈雨祭從便設行
정조 11년 · 목
京畿監司徐有防以五月節前祈雨祭設行前例啓敎以旣有癸巳丁酉一二已例云觀勢從便設行之意回諭
정조 11년 · 강
命專經武臣試射得雨後更稟
정조 11년 · 강
備邊司以兩西暗行御史李崑秀別單回啓
정조 11년 · 목
備局啓言因兩西御史李崑秀別單回啓以爲關西之民庫蓋出於民則初非守令之所可染指者凭公營私之類固不足道而雖以營閫言之果能節其卜定準其時直營邑之間文簿昭然則豈有加下之弊乎別單矯捄之策似無窒礙之端分付道臣先就各邑民庫一年應捧都數一一照勘然後又就營閫卜定及公用應下之數量入爲出使之相當而亦須稍存贏餘以備不虞成出節目一件營上一件邑上一件報本司以爲不時摘奸之地而復有犯手之守令則以公貨擅用律論斷請令道臣待其査正條列登聞敎以今番繡衣之行封書中添此民庫一條使之限年溯考而無邑不犯幷付昧爽嗣後定制又無實效烏在其當初差遣之本意依草記施行本司所在繡衣齎去事目及通補新編以此律名載錄以爲常目提飭之地又啓言金川郡大小南面本以他司輕歇之田總忽屬訓局若重之屯稅陳起無常而不問虛實豐歉互異而一例徵納似此難支之弊固是必至之勢重以閑雜之類作爲逋逃之藪繡啓論列實非過語及今矯捄之道亦無別策金川換屬之土還付本司訓局素占之屯歸諸該營則兩無更張一依舊貫而已請以此分付於訓局及宗親府司圃署以爲劃卽相換允之又啓言還穀法意本自嚴重雖於歉荒之年或有代捧之令而待明年還作本色明有定式則任自代捧已極無嚴況可以皮雜之穀折米擅留於小米豆太之代甚至有單代捧之弊乎今以繡啓觀之邑邑皆然寧不寒心所當施以一切之政幷令當年內還作本邑而積年謬習一朝痛革不但有民力不及之慮抑恐爲人心騷擾之端限以五年次次還作本色而限內不能釐正之守令狀聞嚴勘至若田多番小大米太多之邑酌量分數論列狀聞以俟朝家處分之意請一體分付允之又啓言蓋勅庫所需最是兩西之大政反作官府之料利轉成民間之臥債但有應留之名而不見應留之實數邑如此三隅可反所謂富民都監朝家申飭不啻至嚴則宜不敢更循勒差之習而繡啓論列無或總論從前之弊乎抑亦的知近來之事則萬萬寒心以言乎支勅之需則器數饌品各有式例一二則謂無一定之規者專是營邑之失而至若守令之負債尤非朝家之本意一二勅行時諄複之敎實出齊其不齊一其不一則在營邑仰體之道只當酌量應下之數參互已往之例上不糜公財下不負私債而力不自量害竟及民此後則勅庫錢虛留一款委之道臣嚴束各邑或有如前之弊當該道臣從重論勘富民都監之弊支勅違式之失道臣儐使互相糾察隨現登聞之意請申明知委於兩道道臣敎曰勅需之如是虛留勢所使然此非獨不謹典守之罪富監差出朝禁至嚴會外在處前勅已渴道伯從便充代邑倅乘此傾藏分散苟求弊源惟在於支勅之竸相豐備定成劃一之式俾各加減不得則雖欲藉口而容手得乎況成命已踰年所遷就至今者揆以國綱極爲駭然前後道臣大拜外竝推考自本司另飭兩道使之速成定例具別單狀聞事措辭行會又啓言關西軍丁之弊誠爲一道之巨瘼蓋其民多富饒俗成賄賂貪官汚吏把作潤橐之資奸鄕猾校便爲傳家之計稍有財力則不問其地之如何陞鄕陞校惟其所欲唉彼貧殘則不分人口之多少而以籖以籍逸者偏逸若者偏若又或通同收斂以應其役而假作虛名編之軍案戎政之疏虞已極寒心而想其偏困之狀實爲干和之端若不査正變通則逖矣西民將何控訴限十年溯考不當陞而陞鄕陞校者一幷降定軍校子枝勿許頉免作爲定式惟此百年痼弊若欲一朝痛袪則不無繹騷之慮査汰之方搜括之策卽爲條列論報於本司爛熳消詳期以歲月無亟無徐漸次就緖之意請分付敎曰軍校子枝本是法典所載且以自今申復爲請此條固好矣至於陞鄕陞校之類旣云溯考十年一幷降定又曰期以歲月無亟無徐由前太擾由後太緩西俗不古凌分日甚十年濫陞之徒一一勒令還降能無行不得之歎而墨守之入已旣難盡數償徵則彼還降者擧有蠏與網俱失之怨惟其釐弊之方不可不更合商量明日有司堂上就議大臣更爲論理回啓
정조 11년 · 강
行祈雨祭三角山獻官承旨李亨元大祝副修撰趙鎭宅木覓山獻官承旨洪義榮大祝修撰洪樂貞漢江獻官承旨李鼎運大祝副校理金履翼
정조 11년 · 강
以金鍾秀爲守禦使前望也
정조 11년 · 목
敎曰將望擬薦原無經宿之例守使望筒至今不入事甚可訝此意問于廟堂○守使望以徐有隣李在簡尹蓍東擬入敎曰首擬則至親交承國體未免苟艱此是兼兵使且與道伯公格自有相妨者副末擬俱有太驟之歎前望單子入之待下批牌招○政院以守禦使金鍾秀密符傳授一時爲急請乘馹上來事下諭允之
정조 11년 · 강
量劃總廳餉穀支放之需酌許湖西牟還代捧之請
정조 11년 · 목
備邊司啓言總戎使金持默狀啓以爲本廳支放以各倉餉耗及各屯稅穀各樣需米爲一年需用之資矣近來城餉之貸去停退數甚夥多昔之五萬包今爲二萬七千餘包半留半分耗條逐年減削至於昨年所捧不過二千七百五十一石當年料下爲三千四百二十四石其所不足將近六百七十三石而他無變通之策本廳乙巳添餉條換作大米者爲一千三百三十三石零姑未添錄於元餉中在前或有請得取用之例稱此數除出需用於料條不足之數可以限新捧相繼請令廟堂稟處矣本廳添餉爲慮元餉之縮而兼備不虞之需條繕等役請得取用不免謬例決不當以此傍照而昨年米條之太縮目下事勢之罔措帥臣狀辭實非過語所請之數雖不準許渴急之勢終難恝視請就其中三分二許施後無敢爲例之意一體分付從之又啓言忠淸監司金光默狀啓以爲道內還穀中牟麥最多每當分糶或有勒授之擧名色不均民弊不些就其秋穀最少牟麥最多之邑變通換作不容少緩忠州等十五邑各衙門還牟今年分給條中一萬四千五百二十六石待秋成作租收捧請令廟堂稟處矣本道穀簿牟還都數殆近二十萬石總計一道所受之戶則未必爲多而若言一邑偏多之處則其弊不少列邑之報道臣之請必有斟量不必持難而顧今麥農似不至於告歉秋事恐不可無遠慮今若就其所請之數限折半許施使之從便分排待秋作租則其於矯弊之義備預之道似合兩宜稍待嗣歲更請加換亦不爲不可請以此分付從之
정조 11년 · 강
備邊司以關西軍丁弊瘼更爲回啓
정조 11년 · 목
備局啓言依批旨就議大臣則以爲臣於昔年待罪政府時別關本道納賄賂而陞鄕圖帖之類一幷査汰刑推降定軍役雖其一時爬櫛之政未必永收釐正之效而亦不至大段繹騷之弊蓋其陞鄕陞校者非出鄕黨之公論只凭官府之干囑則初非盡入於元案不過一張之帖文試以一邑論之稱快者多稱冤者少又況疊役虛名白骨黃口因此査正之擧而稍免偏若之歎則恩可掩怨寡難敵衆臣則以爲可行無疑而至若還降者之俱失有不足恤汚吏入已之物雖難推償用賂圖帖之罪亦自難貰恐不必以此爲拘然濫陞之査括有非一朝可了之事關伍之塡補亦非一日可了之擧今若溯考十年內濫陞之類領略其都數然後隨闕伍次次塡充磨以歲月持之悠久則見汰之怨似可潛消虛簿之弊自當漸革請以此分付道臣別具意見論報本司以爲往復消詳之地允之
정조 11년 · 강
以洪明浩爲大司諫李師濂爲司諫李思祚爲執義崔景岳爲掌令前望也
정조 11년 · 강
行召對于熙政堂召見大臣備堂閣臣金憙承旨李鼎運玉堂李羽晉金履成
정조 11년 · 목
講宋名臣錄第九第十卷○敎曰聞已坐起來會本司云明日次對進定於今日領相家遣史官以入侍之意一體傳諭○記事官李宗烈書啓略曰臣敬奉聖敎馳往傳諭于領議政處則以爲賤疾越加達夜若痛召命之下末由趨承不勝惶恐云矣○左議政李在恊啓言故參判李彛章文學經術政事才猷見推一世而阨於時不得大用先大王每以官不過亞卿屢發嗟惜之敎其樹立之卓然無愧古人而戒飭其子弟禁不得言當時事故知者亦尠林德躋則贈職贈諡而此宰臣則獨漏誠爲缺典請贈正卿仍令贈諡從之又啓言統制使柳鎭恒以松田失火事巨濟府使金爀固城兼任鎭海縣監閔修益知世浦萬戶崔泰嶸南村別將金賛興等從輕重決杖懲後請令廟堂稟處矣前統帥旣以徑請律名至蒙譴罷論罪一款今無可論松田失火巨濟爲二百株其餘邑鎭爲百餘株甚處拿問旣有定式請金爀拿處其他邑鎭官幷決杖懲後從之敎以此時遞易可憫株數無甚顯殊巨濟府使金爀亦令道臣決杖懲後○戶曹判書李在簡啓言今年收租大縮勢將請得三萬石然後可以塗抹支用而若待垂乏之後取用於支放之需則其所欠縮甚多及今請得惠廳米以給貢價則別無欠縮之患惠廳米二萬石爲先移送本曹給代惠廳則從長區劃之意請令廟堂稟處詢于惠堂惠堂徐有隣曰度支事勢之悶迫來頭欠縮之貽害果如戶判所奏早晚當劃之物不必靳持而目今諸道田稅方張上納姑先以一萬石推移劃送恐合事宜矣敎以問議于領相令廟堂草記稟處在簡又啓言今年田稅木以錢代捧故貢價木亦以錢代下在貢人雖有利益木邊之純用代錢亦涉可悶封不動木中量宜取用後其代以錢充補恐合事宜敢此仰達從之○漢城判尹鄭昌順啓言日前西部官員以部舍本自窄陋不似官府近又頹圮尤難修葺舊禮賓旣是本部字內又方空閑願得相換之意論報矣官府換處不可不一番經稟故仰達矣從之○承旨曹允大啓言守禦廳將官有闕之代今過三日尙不出代事甚未安兼守禦使金持默請推考從之○府連啓批以不允田文顯事批以朝臣之驟見外面認或有甚蹊逕而其實情有風牛之不相及者近侍之職何等緊重則豈可以顧藉之意故爲此勤許之擧乎斯速停啓更勿煩請
정조 11년 · 목
禮曹啓言祈雨祭後靈應如響甘霈通宵慰滿三農報謝之擧不待立秋今二十一日設行之意請知委允之敎曰獻官諸執事另擇仍以得雨時獻官以下塡差水深近三寸昨秋以後初有之甘澤言念民事喜而不▣諸道均沾形止使之陸續狀聞荷此冥庥方擧報謝之禮而自受香時同雲行祀時始雨未踰日又大霔獻官以下賞典亦係應行之事獻官承旨李亨元洪義榮李鼎運各半熟馬一匹賜給大祝趙鎭宅洪樂貞金履翼執禮洪義浩金履成宋翼孝各兒馬一匹賜給祭監及齋祝等各上弦弓一張賜給贊者謁者等各不粧弓一張賜給○敎曰不待立秋卽行報謝載於法典雖令明日受香而繼此頻霑政宜兼告祭文當親撰以下以此分付香室獻官諸執事另飭齋沐勿以得雨而弛心諸執事淸齋令吏郞摘奸以來
정조 11년 · 강
重推守禦使金鍾秀
정조 11년 · 목
敎曰在處雖曰畿邑地方無異郊外前猶佩符歸觀除命之下尙無來受之擧揆以帥律萬萬未安守禦使金鍾秀從重推考各別申飭斯速上來受符
정조 11년 · 강
守禦使金鍾秀上疏賜批
정조 11년 · 목
疏略曰臣之虛叨本兼兩任今已五箇月矣偶因乘機一肅遂成在野遙帶莫重之職空委草莾已退之蹤久汚朝籍臣心惶蹙姑捨毋論國體壞傷莫此爲甚臣何敢以屢瀆爲懼而遂已也哉噫臣乞養不得請乞骸又不得請只得於有事與承召之時獲勤日月之光少伸犬馬之戀而猶且慄慄危懼不敢爲晷刻留滯京輦計矣不幸自頃以來事變多端戒忽吹薤驚在曲木臣之昨夏疏所謂豕塗鬼車自分萬無一幸者兆朕次第已見蓋不特其影而已此臣之所自取亦臣之所自料安敢爲毫髮尤人計而臣身之危殆臣情之悲若則又不啻百倍矣積年至願之獲遂未敢徼幸於卽地此時虛銜之盡卸猶或爲緩禍之一道以聖上天地之德父母之慈其所以惻然垂念於處臣之方者必不侍臣言之畢矣兹從縣道略控肝血伏乞將臣本兼諸任幷行鐫免俾得以卒被全保之澤焉臣於治疏繕寫之際忽伏奉守禦除命驚惶震凛罔知攸措新望旣入前單點下夢想之外恩出常格文銜未解武職重添以臣僇辱餘生更作平人貌樣聖意所及感激涕零第伏念臣之至于今保有軀命職由休官之故雖他餘職任之虛寄身邊者尙恐爲招災促命之資況此兵權之重而乃於八年休官之餘致生一朝膺命之計臣雖急於貪饕喪失所守決不敢爲此亦不忍爲此似此事理庶蒙聖慈體諒何致縷列支辭重犯猥䙝之誅也哉戎垣事面至爲嚴急一日虛縻其罪卽大咫尺之守有死而已伏願亟命收還臣守禦新命以幸公私焉批以水部閑局也豈必求遞文衡重任也不容輕解卿之辭巽聽亦支離至於南城新命此時倚重非卿莫可豈直爲乏人師律至嚴受符時急無敢更事云云卽日登道○敎曰守禦使批下在家辭巽終不膺命則師律所在不可任置限明日開門如不入來分付兵曹記過待令
정조 11년 · 목
憙上疏略曰儒宮之有儒罰其來已久揭之解之惟在士論之如何雖以師儒之長不敢與聞古規然也是以出齋輕罰也而衆論不一則尙不可以勸入況罰之重者如付黃永削之類乎臣於日昨猥叨見職於嚴敎荐降之際卽解諸罰於曉論諸生之時蓋前泮長承命已解而猶有存者也第伏念殿下之特令泮長一幷解罰不問其當否輕重者亶出於調停彌論之盛意而四百年流來舊規則一朝壞了豈不惜哉噫到配之姜在寅旋蒙宥還之恩首實之辛耆寧反被可觀之褒殿下之待士如此其至矣凡今日冠儒服儒者孰不欽仰感服而惟此一時之特敎終爲四方之缺望此又非細故也已解之罰不須復論而自今以後凡係儒罰之或揭或解一任儒宮以存前規以杜後弊則豈不大有光於聖德乎抑臣之罪臣實自知當殿下之特使解罰也區區愚見非不如右所陳而只綠聖敎之截嚴不免囁嚅而未發惟知奉行之不暇以致齋規之打壞臣心慚恧當如何哉伏乞亟命鐫削以安微分焉敎曰如搢紳之被罰章甫之自罰等種種名目莫非所謂流來古規也然皆因特敎幷行除之今獨於解罰一事不遵定式之受敎可乎況一二泮長猶不以自已作古爲難愼之端則況特敎乎雖與初不擧行有異如是煩浼於章奏揆以國體萬萬駭然當該大司成從重推考此疏還給以今棼泯之俗習似此矯救之擧在所不已故重臣事可謂先獲我心解罰事一依筵敎定式施行載之本館謄錄
정조 11년 · 강
命進士韓啓重停擧
정조 11년 · 목
成均館啓言依下敎問于曾經齋任儒生處則進士韓啓重以爲今月十五日見差東一房掌議而以前掌議姜在寅定配時見辱於秋曹下隸事呈單自處而已元無不赴擧首倡之事故不得自首矣及伏見更下傳敎則有自劃與規避儒生自首之命當初呈單實出於不以掌議自居之意則自劃掌議罪實自首云矣敎以雖無自首者勿論之命固當有曰有無曰無而傳敎已至多日今始現告無論事實之如何難免後時之罪該儒生停擧
정조 11년 · 강
命平澤縣監李衡弼令該府拿問處之
정조 11년 · 목
忠淸監司金光默狀啓以爲臣於今月十四日得聞道路所傳自水原平澤接界之地忽有訛言居民騷動至及於溫牙天稷等邑傳說狼藉臣固知一時浮言不足驚疑而當此農節民間浮動亦甚可㦖一邊發關於附近八邑使之曉喩鎭安一邊發遣可信耳目採探守令之擧措乎澤縣監李衡弼遽生恇㥘生有吏奴作隊吹角令招之擧無知愚氓雖有風聲䳽唳之惑爲官長者固當持重憚壓思所以鎭安之道乃反作此擧措益令民心駭動事極妄率請該縣監爲先罷職敎以該倅事雖甚可駭風傳有難盡信有聲績人之徑遞可悶勿罷爲先令該府拿問處之
정조 11년 · 강
以趙心泰爲統制使備薦也吳益常爲海美縣監口傳也
정조 11년 · 목
以李在學爲大司憲朴載淳爲持平權裕爲獻納宋民載崔烜爲正言
정조 11년 · 강
備邊司以惠廳米二萬石許貸於度支啓
정조 11년 · 목
備局啓言因戶曹判書李在簡所啓惠廳米二萬石請得事有就議後草記之命度支米條比前苟艱其勢不得不稱貸於惠廳而若於垂罄之後始爲取去則頒祿放料時許多欠縮曾有已試之驗前期推移從長分排在度支有益在惠廳無害依戶判所奏特許二萬石取用而月前貸去米使之就此中還償至於給代一款當此諸道儲穀之時兩南之軍作米關西之稅小米俱不可每每區劃今番則依均役廳定式價本以錢輸送後取來之意請分付允之
정조 11년 · 강
召見輪對官于煕政堂
정조 11년 · 강
禮曹判書鄭昌聖上疏賜批
정조 11년 · 목
疏略曰臣以儒生配所事旣被白簡之峻發又遭對章之追理今又泮疏攙論兹事不過掇拾臺言臣不欲呶呶爭辨而第聞臣子之名亦在疏錄到院之後始因承宣之往復遂得拔去迷息適往郊庄名帖初不來受疏末冒錄誠非意慮所及又況論其父之事而混錄其子之名其於重倫義敦風敎之道果如何也聽聞有駭兹敢據實略暴而苟究厥由莫非臣罪特許鐫削不勝幸甚批以攙及卿事混錄卿子之名大是怪事卿其勿辭行公○敎曰告君之辭在所審愼況章疏之體何等嚴重而日前儒疏中攙及之說殆若臺疏之尾陳目下事然已欠重其事之義至於論其人之父混書子名於疏錄亦不可但以不審言觀於重臣䟲辭其子旣不在京名帖亦不來受云爾則此必由於近因疏擧之頻仍而創此謄傳故紙之擧朝家旣聞此事其在正士習尊賢關之道不可仍而置之館學疏疏頭儒生停擧
정조 11년 · 강
以李祖承爲承旨前望也
정조 11년 · 강
禮曹以陵軍疊役申明舊典啓
정조 11년 · 목
該曹啓言京畿監司徐有防狀啓以爲各陵軍保人陵內大小役與元軍一體擧行疊應烟役實有偏苦之嫌此後則申明舊典各陵軍保人兒弱雜役更勿侵責而陵官或以非陵軍子枝而謀避雜役者冒法混錄則守令與陵官論罪陵書員及邑吏面任從重勘配請令該曹稟處矣陵軍邑役互相侵責齋官守令紛紜論報乃是痼弊今此道臣査啓以爲申明知委各守定限者誠有意見請依施從之
정조 11년 · 강
命固城南海失火民戶別般賙救
정조 11년 · 목
因慶尙監司金尙集固城縣民家四十五戶南海縣民家三十八戶失火延燒狀啓敎曰兩邑俱以尤甚被災之處方春接濟恐有捐瘠而又有此數十戶燒燼之事言念民事豈勝矜惻如無別般賙救之政何以奠活元恤典外別給米斗仍令地方官宣布朝令俾勿之他更又嚴飭該邑使之從速結構居生畢構後令道臣摘奸勤慢事回諭
정조 11년 · 목
先是義禁府啓言中部都事沈景文刑曹啓目內罪人明謙諸妾定配所之際或慮還屬故土令該部各其本鄕詳査報來則該部所報內阿只以院洞良女懸錄阿只連以鏡城良女懸錄故阿只富寧府阿只連長鬐縣爲婢押送矣今觀咸鏡監司狀本則阿只本鏡城人云該部初不詳細査問兩女本土換錄報來令該府拿問處之云矣景文原情以爲當初査報從其所供各各錄出而阿只則以院洞納招阿只連則以鏡城納招故懸錄枚報矣不意今者居住之互換實所未曉云矣景文則別無可罪之端緣坐罪人之潛自換配事係不輕其間委折請令該曹査實稟處至是刑曹啓言逆謙兩妾之換身赴配誠極痛惡故在囚時往來奴婢捉來反覆究問則婢貴節所告內阿只連在中部時阿只附耳語曰吾則鏡城人與汝換配爲好云呼名之際果似相換出來而不能詳記云婢楚貞所告內相換則不知到新門阿只以爲汝父旣在統營吾若定配嶺南則傳通書信云至於年齒則阿只爲二十六阿只連爲二十八而中部成册相左之由未能知之云所告各異有不足信請發關兩道嚴訊覈得允之敎以時囚沈景文査啓來到間保放
정조 11년 · 강
全羅監司沈頤之以安置罪人致顯物故啓
정조 11년 · 강
飭守禦使金鍾秀斯速受符
정조 11년 · 목
政院以守禦使金鍾秀旣入關中尙不受符連爲催促無意承膺啓敎曰此何擧措何必眞正拿入然後受符耶各別嚴飭斯速受符尋常命令尙無戲言況此師律乎亦以此意知悉
정조 11년 · 강
命諸路雨澤詳細狀聞
정조 11년 · 목
敎曰再昨夜甘霈萬幸千幸繼此更霑方切顒企而諸路所得亦果同然否令廟堂關問形心俾各詳細狀聞
정조 11년 · 강
命果川民林▣同自本道拔例褒賞
정조 11년 · 목
先是兵曹啓言卽者敦化門守門將李明宇所告內俄於門鑰將下之際有一人走到紅馬木前揮手招守門卒故使門卒往問則謂以果川之人今日入京賣柴而歸則村民奔走皆言避亂故急急來告云云臣聞極驚駭使入直郎廳從門隙査問且考號牌則果是果川東面良人林漢甲而其所爲言與守門將所告無異今方結縳拘留請出付攸司嚴覈重治敎以爲先令兵判在家査問草記○該曹啓言關門下鑰之際有一漢着軍服走來敦化門外擧措忙急言語妄誕該門把守近仗軍士拘執來告故捉來詰問則以爲果川注巖里居林▣同伊爲名漢今日賣柴於南門內還家則同里所居不過六七戶而勿論男女老少已盡奔避獨渠母與秉待渠還來促令同避故詰其所以則渠之所居一馬場許牛萬里居鄭大得金福金等貿柴次方向義日村矣胡騎驟到於義日前坪故惶劫經還一村諸民相告奔泒義日卽廣州地而距果川縣內十餘里地也不顧母於妻挽執之私旋騎柴馬來告云矣取考所持帳籍則居住姓名幷爲的實而號牌則書以林漢甲故問其所以然則借佩厥弟號牌云而其所云云雖甚駭妄與其渠所做出煽動人心有異姑爲嚴囚本營鄭大得金福金兩人請令本道捉致詳査委折後以懲做作謊說訛惑群心之罪允之敎以春間騷屑無異茶飯況其所告極甚沒捉然渠之來告出於無識常漢驚遑之意卽爲放送俾卽下往勿爲浮動之意遍說所居村民事分付此後各別鎭定期於安堵事申飭道伯○敎曰日前果川民人事固知出於秉彛之天而褒賞之擧有意未果今日聞重臣言言甚是矣道伯雖已自本道施賞云而渠之奮袂突出不顧母與妻之挽留走來叩閽其事則雖甚虛謊其心則綽有可觀令道伯知悉招問役名仍觀身手拔例褒賞形心狀聞事下諭
정조 11년 · 강
飭湖南遘癘民人等各別救濟
정조 11년 · 목
該道伯沈頤之以全州等二十七邑時氣熾盛啓敎曰賙饑垂畢繼聞遘癘言念及此寢食奚甘死亡者顧恤妻孥隨卽收瘞方痛者多方救濟無至傳染若有不勤責在守宰以此申飭之意令廟堂星火行會道伯此後寢息與否形正這卽狀聞
정조 11년 · 강
獻納權裕上疏討逆賜例批
정조 11년 · 강
命罪人奴孝男等嚴刑取服
정조 11년 · 목
刑曹啓言因黃海監司金思穆逆復奴孝男孝才捉送事狀本有嚴刑究覈之命矣問汝等俱是賊復家奴僕則必有往來使喚於同逆之家而情跡之間必有聞知者逆復正法之後敢生逃躱之計者必有隱情逃出之後必以新溪爲歸者果何曲折乎奴孝男孝才各刑問一次則孝男供本以新溪蔡哥之奴居生於楊州群場里矣見賣於善復家戊戌年得差訓局書吏皮帒直之役仍爲上來立役奔走無暇初無使喚之事則情跡間聞知與否非所可論逃走事則復賊正法之日同僚皮帒直金成才以爲事旣如此汝亦必死前聞汝妹時在新溪役往此處無妨云故敢生圖生之計直到新溪南面妹夫李貴福之家至今留接矣去月二十一日出往田庫被捉於谷山將校處云孝才供居生於群場里矣癸卯年得差訓局執事廳房直之役上京立役晝夜汨沒初無使喚之事復賊正刑之日兄孝男來言曰人言吾等若在此處則其死必矣吾與汝急急避去云故卽隨兄直往新溪地云孝男與金成才面質孝男曰汝摘腰牌時汝豈不曰往避新溪妺夫家乎成才曰此言孟浪矣汝妹夫之居在新溪今始初聞云云孝男兄弟之一向抵賴終不直陳萬萬巧惡更加嚴刑期於取服金成才則孝男招中勸令遠逃之說不啻丁寧故捉來盤問至於面質而互相爭詰猶不輸款平問之下難以鉤覈請亦嚴訉得情敎以此非尋常推覈之事後坐起時嚴刑取服
정조 11년 · 강
判下刑曹殺獄回啓